**Ministru kabineta noteikumu projekta „Noteikumi par zemu nodokļu vai beznodokļu valstīm un teritorijām”  
sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Noteikumu projekts izstrādāts ar mērķi pārņemt Eiropas Savienības (ES) noteikto nodokļu vajadzībām nesadarbojošos jurisdikciju sarakstu, tādējādi nodrošinot, ka tiešo nodokļu jomu regulējošajos normatīvajos aktos jau šobrīd paredzētie aizsargpasākumi (kas ir atbilstoši un sakritīgi ar ES noteiktajiem aizsargpasākumiem) tiek piemēroti, pret ES sarakstā iekļautajām nodokļu vajadzībām nesadarbojošamies jurisdikcijām (turpmāk – ES saraksts).  ES dalībvalstis, tostarp Latvija, ir paudušas apņemšanos sākot ar 2021.gada 1.janvāri piemērot aizsargpasākumus pret jurisdikcijām, kas iekļautas ES sarakstā. Tādējādi nodrošinot vienotu un koordinētu ES politiku cīņai pret izvairīšanos no nodokļu nomaksas, nelikumīgi iegūtu līdzekļu legalizēšanas un nodokļu bāzes samazināšanu.  Projekts stājas spēkā 2021.gada 1.janvārī. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta noteikumu projekts „Noteikumi par zemu nodokļu vai beznodokļu valstīm un teritorijām”” (turpmāk – Noteikumu projekts) izstrādāts, lai nodrošinātu Padomes 2017.gada 5.decembra secinājumu "ES saraksts ar jurisdikcijām, kas nodokļu nolūkos nesadarbojas" (15429/17; FISC 345; ECOFIN 1088) un Padomes 2019.gada 5.decembra secinājumos (14114/19 FISC 444 ECOFIN 1005) apstiprināto vadlīniju par valsts aizsargpasākumu koordinēšanu nodokļu jomā attiecībā uz ES sarakstā iekļautajām nodokļu vajadzībām nesdarbojošamies jurisdikcijām.  ES dalībvalstis, tostarp arī Latvija, ir apņēmušās sākot ar 2021.gada 1.janvāri pret ES sarakstā ietvertajām jurisdikcijām piemērot vismaz vienu no ES vadlīnijās noteiktajiem aizsargpasākumiem. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Pašreizējā situācija:  Kopš 1995.gada Latvijā ir noteikts nacionālais zemu nodokļu vai beznodokļu valstu un teritoriju saraksts (saraksts tika izveidots, pamatojoties uz Ekonomiskās sadarbības un attīstības organizācijas (ESAO) un tās dalībvalstu attiecīgajiem sarakstiem, un ir vairākkārt ticis koriģēts un atjaunots.  Latvijas zemu nodokļu un beznodokļu valstu saraksts (apstiprināts ar Ministru kabineta 2017.gada 7.novembra noteikumiem Nr.665 „Noteikumi par zemu nodokļu vai beznodokļu valstīm un teritorijām”” (turpmāk – Noteikumi Nr.665)) gan sākotnēji, gan tā aktualizētā redakcijā tika izstrādāts ar mērķi novērst tiešo nodokļu sistēmas ļaunprātīgas izmantošanas iespējas.  Šobrīd Noteikumos Nr.665 ir uzskaitītas 25 zemu nodokļu vai beznodokļu valstis un teritorijas. Tomēr, ņemot vērā, ka galvenais kritērijs jurisdikciju izslēgšanai no saraksta ir informācijas apmaiņas iespējamība un attiecīgais juridiskais pamats, tad no uzskaitītajām jurisdikcijām 10 vairs nav uzskatāmas par zemu nodokļu vai beznodokļu valsti vai teritorijas, jo ar tām ir uzsākta un tiek nodrošināta informācijas apmaiņa.  Noteikumos Nr.665 ietvertais saraksts tiek izmantots, piemērojot nacionālos nodokļu jomu regulējošos normatīvos aktus – Uzņēmumu ienākuma nodokļa likumu, likumu „Par iedzīvotāju ienākuma nodokli” un likumu „Par nodokļiem un nodevām”, tādējādi nodrošinot ļaunprātīgas nodokļu sistēmas izmantošanas novēršanu. Papildus tam arī Publisko iepirkumu likumā ir ietverta atsauce uz zemu nodokļu vai beznodokļu valstīm un teritorijām Uzņēmumu ienākuma nodokļa likuma izpratnē.  Savukārt ES līmenī diskusijas par jautājumu par pasākumiem agresīvas nodokļu plānošanas novēršanai, kas tostarp ietver arī ES nodokļu jomā nesadarbojošos jurisdikciju saraksta izstrādi, tika uzsāktas 2012.gadā. ES Padomes 2016.gada 8.novembra secinājumos (14166/16 FISC 187 ECOFIN 1014) paredzēts, ka Padome 2017.gadā izstrādās Eiropas Savienības nodokļu jomā nesadarbojošos jurisdikciju sarakstu (turpmāk – ES saraksts), tādējādi uzlabojot starptautisko nodokļu jomas pārvaldību un novēršot negodīgu nodokļu konkurenci. 2017.gada 5.decembrī tik apstiprināts ES saraksts, kas sākotnēji ietvēra 17 valstis vai teritorijas, kas, neizpildot ES pieņemtos kritērijus (nodokļu pārredzamība – informācijas apmaiņa, taisnīgas nodokļu politikas un nodokļu bāzes samazināšanu un peļņas novirzīšanas pretpasākumu īstenošana), veicina ļaunprātīgu nodokļu režīma izmantošanu, tādējādi mazinot ES dalībvalstu ieņēmumus no ienākuma nodokļiem.  Tādējādi, tāpat kā Latvijas zemu nodokļu vai beznodokļu valstu un teritoriju saraksts, arī ES saraksts izstrādāts ar mērķi novērst tiešo nodokļu sistēmas ļaunprātīgas izmantošanas iespējas.  Šobrīd aktuālais Padomes 2020.gada 6.oktobrī apstiprinātais ES saraksts ietver 12 trešās valstis (Angiljas teritorija; ASV Guamas teritorija; ASV Samoa teritorija; ASV Virdžīnu salu teritorija; Barbadosa; Fidži Republika; Palau Republika; Panamas Republika; Samoa Neatkarīgā Valsts; Seišelu Salu Republika; Trinidādas un Tobāgo Republika; Vanuatu).  Latvijas patreizējā sarakstā ir iekļautas tikai divas no minētajām jurisdikcijām –ASV Virdžīnu salu teritorija un Guamas teritorija.  ES dalībvalstis, tostarp arī Latvija, lai sasniegtu izvirzīto mērķi ES līmenī koordinēti cīnīties pret izvairīšanos no nodokļa nomaksas, nelikumīgi iegūtu līdzekļu legalizēšanas un nodokļu bāzes samazināšanu, apņēmās saskaņā ar nacionālajiem tiesību aktiem un nepārkāpjot uzņemtās saistības ES un starptautiskajā līmenī (kā noteikts ES Padomes 2019.gada 12.marta secinājumos (7441/19; FISC 169; ECOFIN 297) par pārskatīto ES nesadarbojošos jurisdikciju sarakstu), nodrošināt konkrētu koordinētu aizsargpasākumu nodokļu jomā piemērošanu pret ES sarakstā iekļautajām jurisdikcijām.  Visām ES dalībvalstīm jānodrošina vismaz viena turpmāk minētā aizsargpasākuma piemērošana:   * Pastiprināta noteiktu darījumu uzraudzība; * Paaugstināti audita veikšanas riski nodokļu maksātājiem, kas gūst labu no attiecīgajiem režīmiem; * Paaugstināti audita veikšanas riski nodokļu maksātājiem, kas izmanto struktūras vai veidojumus, kur iesaistītas šīs jurisdikcijas.   Kā papildus pasākumi, ko ES dalībvalstis nodokļu jomā var izvēlēties ieviest un piemērot attiecībā pret EU sarakstā ietvertajām jurisdikcijām:   * Izmaksu neatskaitīšana; * Kontrolēto ārvalstu uzņēmumu noteikumi; * Izmaksas brīdī ieturamā nodokļa piemērošana; * Līdzdalības atbrīvojuma ierobežošana; * Pārejas noteikumi; * Īpaši dokumentu kārtošanas noteikumi; * Ziņošanas pienākums par darījumos iesaistītajām personām un starpniekiem.   Jau šobrīd Latvijas tiešo nodokļu jomu regulējošajos tiesību aktos ir noteikts speciāls nodokļa maksāšanas režīms (aizsargpasākumi) gadījumos, kad tiek veikti darījumi ar personām, kas atrodas, ir izveidotas vai nodibinātas zemu nodokļu vai beznodokļu valstīs vai teritorijās. Piemēram, pienākums ieturēt nodokli izmaksas brīdī, tiek liegts nodokļa bāzes samazinājums attiecībā uz ienākumu, kas gūts par akciju atsavināšanu, darījumi ar šādām personām tiek uzskatīti par darījumiem ar saistītām personām, kā arī tiek piemēroti arī kontrolēto ārvalstu uzņēmumu noteikumi. Līdz ar to, lai piemērotu šos aizsargpasākumus, Latvijas nodokļu administrācija veic pastiprinātu uzraudzību attiecībā uz darījumiem, ko nodokļa maksātājs veic ar darījuma partneri, kas atrodas, ir izveidotas vai nodibinātas zemu nodokļu vai beznodokļu valstīs vai teritorijās, kā arī šādos gadījumos pastāv paaugstināti iespēja, ka tiks veikts audits.  Tādējādi, esošie nacionālie aizsargpasākumi atbilst ES līmenī noteiktajiem, kas nozīmē, ka Latvijai nav jāievieš jauni aizsargpasākumi.  Tiesiskā regulējuma mērķis un būtība:  Tomēr, lai Latvija varētu izpildīt iepriekš norādītās uzņemtās saistības, kas attiecas uz aizsargpasākumu (Padomes 2019.gada 5.decembra secinājumos (14114/19 FISC 444 ECOFIN 1005) apstiprinātās vadlīnijas) piemērošanu attiecībā uz ES sarakstā iekļautajām jurisdikcijām, tās ir nepieciešams iekļaut nacionālajā tiesību aktā – Ministru kabineta noteikumos.  ES, veidojot sarakstu ar jurisdikcijām, kas būtu pakļaujams vērtēšanai, vērtē vai attiecīgajām jurisdikcijām ir sistēmiska ietekme uz ES finanšu sistēmas integritāti, vai Starptautiskais Valūtas fonds tās uzskata par starptautiskiem ārzonas finanšu centriem un vai tām ir ekonomiska nozīme un ciešas ekonomiskās saites ar ES. Kas nozīmē, ka neizpildoties šiem kritērijiem valstis un jurisdikcijas netiek uzskatītas par augta riska valstīm un jurisdikcijām.  Tā kā daļa no Noteikumos Nr.665 ietvertajām valstīm un jurisdikcijām neatbilst iepriekš minētajiem kritērijiem, tās ir uzskatāmas par zema riska valstīm un jurisdikcijām, un ir izslēdzamas no saraksta.  Ņemot vērā minēto, Noteikumu Nr.665 zemu nodokļu un beznodokļu valstu saraksts tiks aizstāts ar ES sarakstu, kas tiks pārņemts ar Noteikumu projektu, jo, kā jau minēts iepriekš, Noteikumu Nr.665 saraksts lielā mērā ir izveidojies vēsturiski, pārņemot citu valstu sarakstus, savukārt ES saraksta izstrāde ir notikusi balstoties uz aktuālo informāciju un detalizētu jurisdikciju nacionālo režīmu izvērtējumu, veicot jurisdikciju izvērtēšanu pēc tādiem pamatkritērijiem kā nodokļu pārredzamība, taisnīgas nodokļu politikas un nodokļu bāzes samazināšana un peļņas novirzīšanas pretpasākumu īstenošana.  Noteikumu projektā paredzētās izmaiņas nemaina Noteikumos Nr.665 noteikto mērķi un būtību, kas paredz noteikt zemu nodokļu vai beznodokļu valstu un teritoriju sarakstu ar mērķi novērst nodokļu sistēmas ļaunprātīgas izmantošanas iespējas, aktivizējot attiecīgās likumos ietvertās pretizvairīšanās normas (aizsargpasākumus).  Šobrīd un turpmāk minētais saraksts tiks izmantots tikai, lai piemērotu nacionālajos nodokļu normatīvajos aktos noteiktos aizsargpasākumus, kas ir saderīgi arī ar ES līmenī noteiktajiem, tādējādi turpinot nodrošināt ļaunprātīgas nodokļu sistēmas izmantošanas novēršanu un nepieciešamības gadījumā varētu tikt izmantots arī citu jautājumu jomā.  Valsts vai teritorijas iekļaušana Noteikumu projekta 2.punktā neietekmē starptautisko līgumu par nodokļu dubultās uzlikšanas un nodokļu nemaksāšanas novēršanu (nodokļu konvenciju) noteikumu piemērošanu, ja šāds līgums ir spēkā ar attiecīgo valsti vai teritoriju, vai šāds līgums tiek noslēgts pēc Noteikumu spēkā stāšanās. Minētais atbilst ES Padomes 2019.gada 12.marta secinājumos (7441/19; FISC 169; ECOFIN 297) par pārskatīto ES nesadarbojošos jurisdikciju sarakstu noteiktajam, (20.punkts), ka ES dalībvalstīm piemērojot aizsargpasākumus, tie ir jāpiemēro nepārkāpjot uzņemtās saistības ES un starptautiskajā līmenī.  Pārņemot ES nodokļu vajadzībām nesadarbojošos jurisdikciju sarakstu, nacionālajā normatīvajā aktā – Noteikumu projektā, terminam “zemu nodokļu vai beznodokļu valstis un teritorijas” atbilst ES sarakstā iekļautās nodokļu vajadzībām nesadarbojošās jurisdikcijas.  Stājoties spēkā Noteikumu projektam spēku zaudēs Ministru kabineta 2017.gada 7.novembra noteikumi Nr.665 „Noteikumi par zemu nodokļu vai beznodokļu valstīm un teritorijām”. |
| 3. | Projekta izstrādē iesaistītās institūcijas un publiskas personas kapitālsabiedrības | Finanšu ministrija un Valsts ieņēmumu dienests |
| 4. | Cita informācija | ES saraksts regulāri tiek atjaunināts un pārskatīts, dinamiski uzraugot pasākumus, ko jurisdikcijas īsteno, lai izpildītu savas saistības. Padomes 2019.gada 12.marta secinājumos (7441/19; FISC 169; ECOFIN 297) par pārskatīto ES sarakstu ir noteikts, ka sākot ar 2020.gadu, ES saraksts tiks aktualizēts ne biežāk kā divas reizes gadā.  Ņemot vērā minēto, arī turpmāk Latvijai būs nepieciešams regulāri aktualizēt nacionālo sarakstu, lai tas atbilstu ES sarakstā veiktajām izmaiņām. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Nodokļu maksātāji (fiziskās un juridiskās personas), kas veic darījumus ar personu, kura atrodas, ir izveidota vai nodibināta jurisdikcijā, kas nodokļu nolūkos nesadarbojās. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekta būtība un mērķis neatšķiras no šobrīd spēkā esošo Noteikumu Nr.665 mērķa un būtības – tiek aizstāts esošais zemu nodokļu vai beznodokļu valstu un teritoriju saraksts ar ES noteikto nodokļu vajadzībām nesadarbojošos jurisdikciju sarakstu – tādējādi nerodas administratīvā sloga palielinājums. |
| 3. | Administratīvo izmaksu monetārs novērtējums | Noteikumu projekta būtība un mērķis neatšķiras no šobrīd spēkā esošo Noteikumu Nr.665 mērķa un būtības – tiek aizstāts esošais zemu nodokļu vai beznodokļu valstu un teritoriju saraksts ar ES noteikto nodokļu vajadzībām nesadarbojošos jurisdikciju sarakstu – tādējādi nerodas administratīvā sloga palielinājums un tā monetāro novērtējumu nav nepieciešams noteikt. |
| 4. | Atbilstības izmaksu monetārs novērtējums | Noteikumu projekta būtība un mērķis neatšķiras no šobrīd spēkā esošo Noteikumu Nr.665 mērķa un būtības – tiek aizstāts esošais zemu nodokļu vai beznodokļu valstu un teritoriju saraksts ar ES noteikto nodokļu vajadzībām nesadarbojošos jurisdikciju sarakstu – tādējādi atbilstības izmaksu monetāro novērtējumu nav nepieciešams noteikt. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Informācija par projekta izstrādi ir publicēta Finanšu ministrijas tīmekļvietnē sadaļā “Sabiedrības līdzdalība” – “Tiesību aktu projekti” – “Nodokļu politika”. Līdz ar to sabiedrības pārstāvji varēja līdzdarboties projekta izstrādē, rakstveidā sniedzot viedokļus par projektu. Tāpat sabiedrības pārstāvji varēs sniegt viedokļus par projektu pēc tā izsludināšanas Valsts sekretāru sanāksmē. |
| 2. | Sabiedrības līdzdalība projekta izstrādē | Sabiedrības pārstāvji varēja līdzdarboties projekta izstrādē, rakstveidā sniedzot viedokļus par projektu, kas 2020.gada 9.novembrī publicēts Finanšu ministrijas tīmekļvietnē sadaļā “Sabiedrības līdzdalība” – “Tiesību aktu projekti” – “Nodokļu politika”, adrese:  https://www.fm.gov.lv/lv/sabiedribas\_lidzdaliba/tiesibu\_aktu\_projekti/nodoklu\_politika#project686  Savukārt noteikumu projekts pēc izsludināšanas Valsts sekretāru sanāksmē būs pieejams Ministru kabineta tīmekļvietnē . |
| 3. | Sabiedrības līdzdalības rezultāti | Priekšlikumi no sabiedrības pārstāvjiem saņemti netika. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Tiesību akta projekta izpilde tiks nodrošināta atbilstoši Finanšu ministrijas un Valsts ieņēmumu dienesta funkcijām. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Nav |

Finanšu ministrs J.Reirs

Cāne 67095518

Sanda.Cane@fm.gov.lv